Keywords

Summary



Keywords

1. Eiropas Savienība – Iestādes – Sabiedrības tiesības piekļūt dokumentiem – Regula Nr. 1049/2001 – Tiesību piekļūt dokumentiem izņēmumi – Apjoms – Piemērošana ar uzņēmumu koncentrācijas kontroles procedūru saistītiem administratīvu lietu materiāliem – Dokumenti, ar kuriem ir apmainījusies Komisija un par koncentrāciju paziņojušie lietas dalībnieki vai trešās personas

(LESD 15. pants; Eiropas Parlamenta un Padomes Regulas Nr. 1049/2001 4. panta 2. punkts; Padomes Regula Nr. 139/2004)

2. Eiropas Savienība – Iestādes – Sabiedrības tiesības piekļūt dokumentiem – Regula Nr. 1049/2001 – Tiesību piekļūt dokumentiem izņēmumi – Lēmumu pieņemšanas procesa aizsardzība – Komisijas iekšējie dokumenti, kas saistīti ar uzņēmumu koncentrācijas kontroles procedūru – Galīgs lēmums par procedūras izbeigšanu – Piekļuves atteikums – Pienākums norādīt pamatojumu – Piemērojamība

(LESD 15. pants; Eiropas Parlamenta un Padomes Regulas Nr. 1049/2001 4. panta 3. punkts)

3. Eiropas Savienība – Iestādes – Sabiedrības tiesības piekļūt dokumentiem – Regula Nr. 1049/2001 – Tiesību piekļūt dokumentiem izņēmumi – Juridisko atzinumu aizsardzība – Komisijas iekšējie dokumenti, kas saistīti ar uzņēmumu koncentrācijas kontroles procedūru – Galīgs lēmums par procedūras izbeigšanu – Piekļuves atteikums – Pienākums norādīt pamatojumu – Piemērojamība

(LESD 15. pants; Eiropas Parlamenta un Padomes Regulas Nr. 1049/2001 4. panta 2. punkts; Padomes Regula Nr. 139/2004)

Summary

1. Pat ja Regulas Nr. 1049/2001 par publisku piekļuvi Eiropas Parlamenta, Padomes un Komisijas dokumentiem mērķis ir sniegt sabiedrībai visplašākās iespējamās piekļuves tiesības iestāžu dokumentiem, šīm tiesībām, ņemot vērā šīs regulas 4. pantā paredzēto izņēmumu sistēmu, tomēr ir piemērojami noteikti ierobežojumi, pamatojoties uz publiskajām vai privātajām interesēm.

Lai pamatotu atteikumu piekļūt dokumentam, principā nepietiek ar to, ka šis dokuments attiecas uz kādu no Regulas Nr. 1049/2001 4. panta 2. punktā minētajām darbībām vai interesēm, piemēram, izmeklēšanas darbību mērķu aizsardzību, attiecīgajai iestādei ir jāsniedz arī paskaidrojumi par to, kā piekļuve šim dokumentam var konkrēti un reāli kaitēt interesēm, kas aizsargātas ar šajā pantā paredzēto izņēmumu. Tomēr šī iestāde šajā saistībā var pamatoties uz vispārējiem pieņēmumiem, kas attiecas uz noteiktām dokumentu kategorijām, ja līdzīgi vispārīgi apsvērumi ir attiecināmi uz tāda paša rakstura dokumentu publiskošanas pieteikumiem.

Šādi vispārēji pieņēmumi uzņēmumu koncentrācijas kontroles procedūru jomā ir piemērojami, ņemot vērā, ka tiesiskajā regulējumā, ar kuru šī procedūra tiek regulēta, proti, Regulā Nr. 139/2004 par kontroli pār uzņēmumu koncentrāciju, arī ir paredzēti stingri noteikumi attiecībā uz šajā procedūrā iegūtās vai izstrādātās informācijas apstrādi. Protams, šajā tiesiskajā regulējumā paredzētās tiesības iepazīties ar administratīvās lietas materiāliem uzņēmumu koncentrācijas kontroles procedūrā un tiesības piekļūt dokumentiem atbilstoši Regulai Nr. 1049/2001 ir juridiski atšķirīgas, bet tās tomēr ir attiecināmas uz funkcionāli līdzvērtīgām situācijām, jo ir paredzēta piekļuve lietas materiāliem, kas ieinteresētajām personām ļauj iegūt Komisijai iesniegtos apsvērumus un dokumentus.

Tādējādi vispārināta piekļuve, pamatojoties uz Regulu Nr. 1049/2001, dokumentiem, ar kuriem šādā procedūrā Komisija ir apmainījusies ar lietas dalībniekiem, kuri paziņojuši par koncentrāciju, vai trešajām personām, apdraudētu līdzsvaru, kuru Savienības likumdevējs koncentrācijas regulā ir vēlējies nodrošināt starp attiecīgo uzņēmumu pienākumu paziņot Komisijai, iespējams, konfidenciālu komercinformāciju, lai tā varētu izvērtēt paredzētās koncentrācijas atbilstību kopējam tirgum, no vienas puses, un paaugstinātas aizsardzības garantiju, kas, pamatojoties uz dienesta noslēpumu un komercnoslēpumu, tiek nodrošināta informācijai, kas šādi tiek nodota Komisijai, no otras puses.

Ja personas, kurām nav tiesību piekļūt lietas materiāliem, pamatojoties uz tiesisko regulējumu par uzņēmumu koncentrāciju kontroles procedūru, vai personas, kuras varētu tikt uzskatītas par ieinteresētām personām, bet kuras nav izmantojušas savas tiesības piekļūt informācijai vai kurām šādas tiesības ir atteiktas, varētu saņemt piekļuvi dokumentiem, pamatojoties uz Regulu Nr. 1049/2001, tiktu apdraudēta ar šo tiesisko regulējumu ieviestā sistēma.

Šāds vispārējs pieņēmums, kas attaisno piekļuves atteikumu šiem dokumentiem, ir jāpiemēro neatkarīgi no tā, vai piekļuves pieteikums atteicas uz jau pabeigtu kontroles procedūru vai tādu, kas vēl turpinās.

Tomēr šis vispārējais pieņēmums neizslēdz iespēju pierādīt, ka uz attiecīgo dokumentu, kura publiskošana ir pieprasīta, šis pieņēmums neattiecas vai ka pastāv prioritāras sabiedrības intereses, kas pamato šī dokumenta publiskošanu atbilstoši Regulas Nr. 1049/2001 4. panta 2. punktam.

(sal. ar 53., 57., 59., 61.–63., 66., 68. un 84. punktu)

2. Regulas Nr. 1049/2001 par publisku piekļuvi Eiropas Parlamenta, Padomes un Komisijas dokumentiem 4. panta 3. punkta otrās daļas izpratnē situācijā, kad piekļuves pieteikums Komisijas iekšējiem dokumentiem saistībā ar koncentrācijas kontroles procedūru tika iesniegts, lai gan šīs iestādes lēmums, ar kuru šī procedūra tika pabeigta, bija kļuvis galīgs, jo šis lēmums nebija pārsūdzēts, Komisijai lēmumā par atteikumu saistībā ar dažādu pieprasīto dokumentu konkrēto saturu ir jānorāda īpaši iemesli, kurus pamato detalizēti apstākļi, kas ļauj secināt, ka katra no šiem dokumentiem publiskošana varētu nopietni kaitēt lēmumu pieņemšanas procesam šajā iestādē.

(sal. ar 75.–77. punktu)

3. Skatīt nolēmuma tekstu.

(sal. ar 78. punktu)